बिहार में हथियारबंद लुटेरों ने रेल यात्रियों को लूटा  
बिहार में अज्ञात हथियारबंद लुटेरों ने एक ट्रेन में लूट की वारदात को अंजाम दिया। पटना से अहमदाबाद जा रही अजीमाबाद एक्सप्रेस में घटना हुई।
बिहार में अज्ञात हथियारबंद लुटेरों ने शनिवार तड़के एक ट्रेन में लूट की वारदात को अंजाम दिया। पटना से अहमदाबाद जा रही अजीमाबाद एक्सप्रेस में लूट की यह घटना हुई। शनिवार सुबह उत्तर प्रदेश के मुगलसराय में रेलवे पुलिस थाने (जीआरपी) में इस घटना की रिपोर्ट दर्ज कराई गई। मुगलसराय जीआरपी थाने के एक अधिकारी ने कहा यात्रियों से लूट की यह घटना तड़के तीन बजे बिहार के बक्सर स्टेशन के पास हुई।  लूट के बाद लुटेरे रेल की आपातकालीन चेन खींचकर भाग गए। चंदौली जिले में मुगलसराय के जीआरपी निरीक्षक त्रिपुरारी पांडे ने कहा, हमने 10-12 अज्ञात लोगों के खिलाफ मामला दर्ज किया है। इनमें से कुछ लोगों के पास बंदूकें थीं।  उन्होंने कहा, यात्रियों के मुताबिक लुटेरों ने रेल के दो स्लीपर कोच को निशाना बनाया। हम लूट की कुल राशि का आकलन कर रहे हैं। प्राथमिक जांच के मुताबिक लुटेरे बिहार के चौसा से रेलगाड़ी में दाखिल हुए थे।